[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 22.9.2009

COM(2009) 488 окончателен

ДОКЛАД НА КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

относно дейностите на Европейския научноизследователски съвет и осъществяването на целите, определени в специалната програма „Идеи“, през 2008 година

ДОКЛАД НА КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

относно дейностите на Европейския научноизследователски съвет и осъществяването на целите, определени в специалната програма „Идеи“, през 2008 година

(Текст от значение за ЕИП)

1. Въведение

Европейският научноизследователски съвет (ЕНС) беше създаден през февруари 2007 г. с решение на Комисията[1] като амбициозен нов компонент на политиката на ЕС в областта на научните изследвания съгласно разпоредбите на Седмата рамкова програма. Той е средството за изпълнение на специалната програма „Идеи“ с бюджет от 7,51 милиарда EUR за периода 2007—2013 г. ЕНС се състои от независим научен съвет, подпомаган от специална изпълнителна структура (СИС) и действа съобразно принципите на върхови научни постижения, автономност, ефективност, прозрачност и отчетност.

Настоящият годишен доклад на Комисията за 2008 г., който е изготвен в сътрудничество с научния съвет на ЕНС, представя оценката на Комисията за работата на ЕНС и за постигането на неговите цели през втората година от съществуването му.

Дейностите на ЕНС за тази година може да се групират в две основни категории. Първата е продължаващото изпълнение на програмата, и по-специално изпълнението на първата покана за представяне на предложения за отпускане на субсидии на ЕНС за утвърдени изследователи, и публикуването на втората покана за представяне на предложения за отпускане на начални субсидии и субсидии за утвърдени изследователи. Свързаните с това дейности включват оперативното разработване на системите за управление по поканата и за партньорска оценка, мерки за осигуряване на целостта на процедурите и процесите, оказване на стратегическа и административна помощ на научния съвет и комуникации с научната общност.

Втората категория дейности са свързани със създаването на изпълнителна агенция на ЕНС, която по-късно ще поеме ролята на СИС, изпълнявана към настоящия момент от Комисията. Дейностите в тази област включваха приемане на акт за възлагане, подбор и наемане на нови служители за агенцията и назначаване на надзорен комитет. Освен това Комисията подготви методологията за проверка, направена през 2009 г., на механизмите и структурите, използвани за изпълнение на програмата.

2. Правно основание

В член 4.4 от Решението относно специалната програма „Идеи“[2] се казва:

„Комисията следва да действа като гарант за автономността и интегритета на Европейския научноизследователски съвет, да осигури правилното изпълнение на възложените ѝ задачи и да представя на Европейския парламент и на Съвета ежегоден отчет относно операциите на ЕНС и осъществяването на целите, изложени в специалната програма.“

В приложение 1 към същото решение се казва, че годишният отчет се изготвя в сътрудничество с научния съвет.

3. Стратегически въпроси

Научният съвет е отговорен за определяне на научната стратегия на ЕНС, включително за създаване на годишната работна програма за „Идеи“. През 2008 г. нямаше съществени изменения в стратегията на ЕНС. Актуализации и уточнения бяха обаче направени поради факта, че за първи път увеличаването на финансовите ресурси на ЕНС позволи да бъдат публикувани покани за представяне на предложения за отпускане както на начални субсидии, така и на субсидии за утвърдени изследователи, в рамките на един и същи годишен бюджет.

Системата на ЕНС за партньорска оценка също беше усъвършенствана, по-специално по отношение на предложенията с интердисциплинарен характер, комуникационната стратегия на ЕНС по отношение на публикуването на резултатите от оценката и стратегията за избягване на ситуации на конфликт на интереси.

3.1. Субсидии

Научният съвет разработи две „централни“ схеми на финансиране по специалната програма „Идеи“, имащи за цел да насърчат върховите научни постижения във всички области на знанието. Допустими за участие са изследователи, установени или преместващи се в държава-членка на ЕС или в асоциирана по РП7 държава, независимо от националността им. По този начин се гарантира и човешкият капитал: най-талантливите се задържат или привличат в Европа.

Тези схеми са:

Субсидии на ЕНС за начинаещи независими изследователи („начални субсидии на ЕНС“): подпомагане на независимата кариера на отлични изследователи, които са на етапа на формиране или укрепване на свой собствен независим изследователски екип или, в зависимост от областта на знание — на установяване на своя собствена изследователска програма.

Субсидии на ЕНС за утвърдени изследователи („субсидии на ЕНС за напреднали“): подпомагане на отлични, иновационни изследователски проекти, ръководени от водещи утвърдени изследователи независимо от възрастта им, които вече са се утвърдили като независими и водещи в изследванията.

3.2. Работна програма

Работната програма „Идеи“ за 2008 г.[3] беше изготвена от научния съвет, предадена на Комисията в началото на 2008 г. и впоследствие приета от нея. Наложиха се някои корекции, тъй като бяха получени изключително много заявления във връзка с поканата от 2007 г. за представяне на предложения за отпускане на начални субсидии. През посочената година броят на предложенията беше три пъти по-голям от очаквания и освен че подложи на голям натиск ресурсите на СИС (административната инфраструктура и инфраструктурата на информационните технологии) и нейните оценяващи комисии, в крайна сметка успешни бяха само 3 % от предложенията.

Някои корекции бяха по тази причина въведени през 2008 г. за бъдещите покани за предложения, за да се гарантира, че броят на предложенията ще бъде ограничен, без да се компрометира качеството на кандидатурите. Като възпиращ фактор срещу неконкурентните предложения бяха въведени сравнителен анализ на научната дейност на кандидатите и ограничение за повторно представяне на предложения.

По отношение на началните субсидии беше въведено симетрично стесняване на периода на допустимост от 2 до 9 години през 2007 г. до 3 до 8 години през 2008 г. В случая със субсидиите за напреднали беше решено да се свърже бюджетът за първите две покани за предложения (за 2008 г. и за 2009 г.), така че на кандидатите да бъде предоставен кумулативен бюджет от около 1 милиард EUR през тези две последователни години. Съответно с цел да се гарантира равно третиране на всички кандидати, условията за допустимост и процедурите за кандидатстване и за партньорска оценка при субсидиите за напреднали не бяха съществено изменени спрямо предшестващата работна програма.

3.3. Методика за партньорска оценка

Тъй като качеството на процедурата на ЕНС за партньорска оценка и поражданото от нея доверие в рамките на изследователската общност ще бъдат от решаващо значение за постигането на целите на ЕНС, научният съвет обърна особено внимание на методиката на ЕНС за партньорска оценка. Той прие структура от експертни съвети на високо равнище за партньорска оценка, обхващащи цялата гама от изследователски дисциплини и организирани в рамка от три основни изследователски области: физически и технически науки, науки за живота, социални и хуманитарни науки. Предложените от научния съвет членове на експертните съвети включват учени, инженери и представители на академичните среди с най-висока международна репутация както в рамките на ЕС, така и извън него.

Всеки експертен съвет покрива широка тематика, за да се гарантира, че се обръща нужното внимание на висококачествени предложения с интердисциплинарен характер, и се ръководи от председател на експертния съвет, който придава откритост и надеждност на цялата процедура за партньорска оценка. Въз основа на опита от предишната покана за предложения броят на експертните съвети беше увеличен на 25 за първата покана за предложения за субсидии на ЕНС за напреднали през 2008 г., за да се разпредели работата по-равномерно на всички експертни съвети и да се осигури представянето на различни дисциплини. Създадени бяха две групи експертни съвети, сменящи се през една година. Така се получава умерен обем от работа на отделните оценители, което ще рече, че те самите не се изключват като кандидати пред ЕНС.

Броят на експертните съвети за начални субсидии също беше увеличен на 25, така че експертните съвети да работят последователно по двете схеми за субсидии.

4. Изпълнение на програмата

При изпълнението на програмата бяха усвоени напълно задължения за 523,9 милиона EUR (общ ангажимент) и плащания на 227,2 милиона EUR. Тези суми възлизат съответно на 99,988 % и 100 % от оперативните средства по специалната програма „Идеи“.

4.1. Субсидии

Субсидиите се отпускат с официално споразумение за субсидиране, след като приключат правните и финансовите процедури и се вземе официалното решение за отпускане. Подготвителната процедура по субсидиите не включва преговори по научната или техническата същност на предложението и субсидията се предлага въз основа на представеното предложение и на финансирането, препоръчано от партньорската оценка.

Ако има достатъчно бюджетни средства (напр. поради оттегляне на избрани предложения или постъпления от трета страна), подготовката на споразумението за субсидия започва с класиралото се на първо място предложение в резервния списък и продължава с другите предложения в низходящ ред в зависимост от окончателното класиране.

4.1.1. Начални субсидии 2007 г.

Процедурата по отпускане на първите начални субсидии на ЕНС приключи през първото полугодие на 2008 г. Научният съвет проследи процедурата отблизо. Първоначалният бюджет от 292,2 милиона EUR, предвиден в преразгледаната работна програма за 2007 г., нарасна до 338 милиона EUR благодарение на вноски от държави извън ЕС, които участват в РП7. Това увеличение на бюджета позволи на ЕНС да финансира повече субсидии, отколкото първоначално очакваните около 250.

Всъщност от представените предложения 299 кандидатури бяха в крайна сметка финансирани съгласно подреждането по значимост в резултат на партньорската оценка.

4.1.2. Субсидии за напреднали за 2008 г.

Първата покана на ЕНС за представяне на предложения за субсидии за утвърдени изследователи беше публикувана на 30 ноември 2007 г. с три различни крайни срока през пролетта на 2008 г. в зависимост от областта (физически и технически науки, науки за живота, социални и хуманитарни науки). Поканата включваше едноетапен процес на представяне на кандидатури (като от кандидатите се изискваше до крайния срок да представят пълното си предложение заедно с резюме и доказателства за досегашната си дейност като научни ръководители) и оценка на два етапа. Тя имаше примерен бюджет от 516,95 милиона EUR.

СИС приложи системата на ЕНС за партньорска оценка, включително назначаването на членовете на експертните съвети, определени от научния съвет. Бяха получени общо 2 167 предложения (997 — в областта на физическите науки, 766 — в областта на науките за живота и 404 — в областта на социалните и хуманитарните науки), от които след проверка за приемливост 2 034 бяха подложени на партньорска оценка. Това беше значително по-малко, отколкото броя на предложенията, представени за началната субсидия за 2007 г., което показва, че контрамерките, взети за намаляване на броя при запазване на качеството на кандидатурите, са били успешни.[4] Към края на 2008 г. 275 предложения, представени по тази покана, бяха избрани за финансиране: 114 — в областта на физически науки, 84 — в областта на науките за живота, 48 — в областта на социалните и хуманитарните науки, и 29 бяха разгледани в новата интердисциплинарна категория. В зависимост от постъпленията от трети страни, през 2009 г. е възможно да бъдат финансирани повече предложения, представени по тази покана.

4.1.3. Начални субсидии за 2009 г.

Втората покана на ЕНС за представяне на предложения за отпускане на начални субсидии беше публикувана през юли 2008 г с три различни крайни срока през есента на 2008 г. в зависимост от областта. Представени бяха общо 2 503 предложения: 1 112 — в областта на физическите и техническите науки, 927 — в областта на науките за живота и 464 — в областта на социалните и хуманитарните науки. Тъй като процедурата все още продължава, няма окончателни данни за броя на избраните предложения.

4.1.4. Субсидии за напреднали за 2009 г.

Втората покана на ЕНС за представяне на предложения за отпускане на субсидии за напреднали беше публикувана през ноември 2008 г с три различни крайни срока през пролетта на 2009 г. в зависимост от областта. Тъй като процедурата все още продължава, няма окончателни данни за броя на предложенията.

4.2. Програмен комитет

Заседания на програмния комитет на „Идеи“ се състояха на 31 януари, 12 юни и 20 ноември 2008 г. Освен за официалната дейност на програмния комитет (който обикновено изпълнява консултантски функции), тези заседания имаха за цел да държат комитета напълно в течение относно напредъка по изпълнението на програмата „Идеи“ и ЕНС, както и да предоставят възможност за открит обмен на информация по стратегически и оперативни въпроси между комитета, научния съвет, генералния секретар на ЕНС и СИС.

4.3. Проверка на етичните принципи

От 299 проекта, предложени за финансиране по поканата за предложения за началните субсидии за 2007 г., 95 бяха проверени от външен експертен съвет по етика, от които 40 бяха подложени на пълна проверка на етичните принципи. Един проект включваше използването на стволови клетки от човешки ембриони и през октомври 2008 г. беше представен за становище на регулаторния програмен комитет на „Идеи“.

От поканата за предложения за субсидии за напреднали за 2008 г. 126 предложения бяха отделени за предварителна проверка на етичните принципи. Предварителната проверка установи, че 57 предложения се нуждаят от пълна проверка на етичните принципи, 2 от които предлагат използване на стволови клетки от човешки ембриони. Копия от националните разрешения бяха изискани в 61 случая, при които не беше поискана пълна проверка на етичните принципи. За осем предложения процедурата по споразумение за отпускане на субсидия можеше да започне без необходимост от документи или от нови проверки. Пълната проверка на етичните принципи беше извършена през ноември 2008 г. В два случая беше поискана нова такава проверка. Това беше изпълнено през януари 2009 г. и двете предложения бяха одобрени при условие, че кандидатите представят допълнителна документация.

4.4. Обжалване

Съставът за „Идеи“ на комисията за уреждане на спорове[5] разгледа 276 искания за коригиране, свързани с предложенията, представени по поканата за 2007 г. за предложения за начална субсидия, 174 искания, свързани с предложенията, представени по поканата за 2008 г. за предложения за субсидии за напреднали. Тези бройки представляват съответно около 3 % и 8 % от предложенията, представени по всяка покана.

Комисията за уреждане на спорове заключи, че 15 жалби по кандидатурите, направени по поканата за 2007 г. за начални субсидии, и 14 жалби по поканата за 2008 г. за субсидии за напреднали заслужават да бъде направена оценка или преоценка. С изключение на два случая всички оценки и преоценки са вече приключени. В нито един от случаите, проучени от комисията за уреждане на спорове, не беше променено първоначалното решение.

4.5. Комуникации

През 2008 г. бяха положени значителни усилия за ефективно информиране на научната общност за дейностите на ЕНС и за повишаване на осведомеността на по-широката общественост. През 2008 г. бяха разработени редица ключови комуникационни средства, продукти и канали за разпространение на информация относно ЕНС.

Една много успешна конференция на ЕНС се състоя на 7 октомври 2008 г. в Париж по време на френското председателство. Конференцията „Европейският научноизследователски съвет за политика на върхови научни постижения: първите носители на награди проправят пътя“, направи оценка на първата година от дейностите на ЕНС за финансиране и даде възможност на редица изследователи, получили начални субсидии на ЕНС, да обменят своя опит. ЕНС взе също така участие в научни изложения и конгреси с международен обхват като част от своята комуникационна стратегия с първоначална насоченост към САЩ.

4.6. Мониторинг и оценка на специалната програма „Идеи“

През 2008 г. бяха взети мерки за гарантиране, че ЕНС е ефективен и прозрачен в своята работа, както и финансово отговорен, и че функционира като действително „учеща се организация“, която оценява текущо постигнатото и адаптира и подобрява процедурите въз основа на опита си.

През цялата година ЕНС се стремеше да доразвие стратегията за мониторинг и оценка на своите дейности и въздействия от научна гледна точка. Създадена беше рамка, която да обедини стратегическите изисквания на ЕНС, отговорностите на научния съвет и задълженията на Комисията за мониторинг и оценка на изпълнението на програмата. Тя взема предвид различни категории от възможни последици и въздействия, както и широко и обобщено разбиране на постиженията на ЕНС.

4.6.1. Помощни мерки

Ангажиментът за публикуване на покана за представяне на предложения за координационни и помощни мерки беше включен за първи път в работната програма за 2008 г. Първата покана за представяне на предложения за координационни и помощни мерки беше публикувана през юли 2008 г. с краен срок ноември 2008 г. с цел да се набере портфейл от проекти, проучвания и сродни инициативи, които ще допринесат за мониторинга и оценката на въздействието на ЕНС и на програмата „Идеи“. Работната програма включваше и мерки в помощ на дейностите на конкретни юридически лица (наречени получатели) за подпомагане на председателя и заместник-председателите на научния съвет на техните работни места[6].

Избрани бяха две предложения: едното — за анализ на въздействието на програмата върху изследователите, научноизследователските организации, финансиращите институции и политическите структури, а другото ― върху развитието на кариерата, приемните институции, изследователските структури и продукта от научните изследвания. Резултатите бяха анализирани в описаната по-горе рамка и през ноември 2008 г. беше публикувана втора покана за представяне на предложения за координационни и помощни мерки. насочени към представляващи интерес теми и области, по които не са били избрани предложения за финансиране по предишната покана, с цел да се запълнят „празнотите“ в тях. Информацията беше съобщена на съвета за оценка и беше организиран Ден на информацията в Брюксел на 16 септември.

4.6.2. Преглед на структурите и механизмите

Освен текущите оценки, приложение І към решението за създаване на специалната програма „Идеи“ поставя следното изискване:

„ще се извършва и независим преглед на структурите и механизмите на ЕСНИ (ЕНС) спрямо критериите за научни върхови постижения, автономност, ефикасност и прозрачност, и с пълното участие на научния съвет. Това ще включва процеса и критериите за подбор на членовете на научния съвет. При прегледа ще се гледа изрично за предимствата и недостатъците на структура, основана като изпълнителна агенция, както и на структура на основата на член 171 от Договора. Въз основа на този преглед тези структури и механизми следва да се модифицират при необходимост. Комисията ще гарантира, че цялата необходима подготвителна работа, включително всякакви законодателни предложения, каквито сметне за необходими, се предприема и представя на Европейския парламент и на Съвета, така както се изисква от Договора с оглед да се премине към всякаква необходима модифицирана структура колкото може по-скоро.“

През 2008 г. Комисията представи съобщение на Европейския парламент и на Съвета относно методиката и условията на прегледа, който трябва да се извърши от независими експерти по отношение на структурите и механизмите на Европейския научноизследователски съвет[7]. Прегледът бе извършен през 2009 г.

5. Организация на Европейския научноизследователски съвет

5.1. Научен съвет

Трима членове на научния съвет напуснаха през 2008 г. по лични причини[8]. „Идентификационен комитет“[9] беше създаден от Комисията за определяне на трима нови членове на научния съвет. От този комитет беше поискано освен това да направи препоръки относно метод за бъдещо заместване на членове[10].

През 2008 г. научният съвет проведе пет пленарни сесии. Създаденият от научния съвет управителен съвет на ЕНС заседава седем пъти през годината за планиране на заседанията на научния съвет и за осигуряване на връзка със СИС. Научният съвет проведе също неофициална стратегическа среща, на което беше обсъден опитът от първите три години дейност на научния съвет, и обсъди бъдещите стратегически насоки.

5.2. Създаване на изпълнителната агенция на ЕНС в качеството на СИС

Съгласно решението за създаване на ЕНС СИС следва да бъде външна структура, отговаряща за всички аспекти на административно прилагане и изпълнение на програмата, както е предвидено в работната програма. По-специално, СИС на ЕНС осъществява процедурите за оценка и процеса на партньорска оценка и подбор съгласно принципите, установени от научния съвет, и осигурява финансовото и научно управление на субсидиите.

През 2007 г. бе взето решение за изпълнение на изискването за СИС като външна структура чрез създаването на изпълнителна агенция, учредена официално с решение на Комисията от 14 декември 2007 г.[11] по общия режим за изпълнителните агенции[12]. Анализ на икономическата ефективност също е показал, че изборът на изпълнителна агенция може да намали разчетните административни разходи от първоначално предвидените 5 % в решението за създаване на специалната програма „Идеи“ до 3,5 % ― дял, който се откроява положително в сравнение с подобните финансиращи агенции.

5.2.1. Акт за възлагане

През октомври 2008 г. Комисията прие акт за възлагане, който делегира правомощия на изпълнителната агенция на ЕНС да изпълнява задачите, необходими при изпълнението на програмата, и да оказва помощ на научния съвет[13]. Други специфични задачи включват планиране и изпълнение на дейности по информацията, комуникацията и разпространението, както и правото да назначава експерти за оценка на предложенията и да подписва споразуменията за отпускане на субсидия.

5.2.2. Създаване на управителен комитет

Създаването на управителен комитет е предвидено в случая за всички изпълнителни агенции[14], като той отговаря по-специално за приемането всяка година на работната програма на агенцията и на административния бюджет. Управителният комитет на изпълнителната агенция на ЕНС беше създаден през 2008 г. с решение на Комисията[15] и неговият състав отразява характерните особености на ЕНС. Управителният комитет на изпълнителната агенция на ЕНС се състои от трима представители на Комисията и двама представители на научната общност, единият от които е член на научния съвет, като Генералният секретар на ЕНС има статута на наблюдател.

5.2.3. Предоставяне на административна автономност

До предоставянето на административна автономност на агенцията в съответствие с решението за ЕНС, функциите на СИС се изпълняваха от специализирана служба на Комисията: Дирекция S на ГД „Изследвания“[16]. От началото на 2008 г. е отбелязан значителен напредък към официалното създаване и стартиране на агенцията, както със създаването на правната и административната рамка на агенцията, така и с прехвърлянето на задачите на Дирекция S към агенцията.

5.3. Командироване и назначаване на персонал

Първите покани за изразяване на интерес и обяви за работа бяха публикувани през 2008 г. за назначаване и командироване по специалности и длъжности в агенцията. По този начин персоналът на изпълнителната агенция на ЕНС беше непрекъснато набиран и към края на годината 61 служители бяха заели вече своите длъжности, на които изпълняваха задълженията си заедно със служители от Дирекция S на ГД „Изследвания“. Освен това 11 асистенти бяха командировани в агенцията от същата ГД. Назначенията и командировките нараснаха с такова темпо, че дори надхвърлиха спада на броя на служителите в Дирекция S за същия период от време.

По този начин не се стигна до прекъсвания в реалното изпълнение на програмата, а административният капацитет на агенцията беше разширен и подсилен с оглед на предоставянето на автономност през 2009 г.[17]

5.3.1. Служители, командировани в интерес на службата

Jack Metthey, директор на Дирекция S, беше посочен едновременно като изпълняващ длъжността директор на изпълнителната агенция на ЕНС[18], докато не бъде назначен директор на агенцията.

Освен длъжността „директор“, планира се 19 други длъжности в агенцията да бъдат заети от служители на Комисията, командировани в интерес на службата: 16 на ръководни длъжности и три ― на неръководни такива. Покани за подаване на заявления за всички тези длъжности бяха публикувани в течение на годината и към края на 2008 г. една ръководна длъжност беше заета.

5.3.2. Временно наети отвън служители

Временно наетите отвън служители ще заемат ключови научни, оперативни и административни длъжности. Всичките 80 длъжности за временно наети служители бяха публикувани през 2008 г. и процедурите на подбор за повечето от тях бяха доста напреднали към края на годината. Тъй като процедурата за наемане на служители от тази категория е доста продължителна, първите временно наети служители започнаха работа в агенцията в началото на 2009 г.

5.3.3. Договорно наети служители

Договорно наетите служители изпълняват широка гама от задачи под надзора на временно наетите служители.

5.3.4. Командировани национални експерти

На командированите национални експерти в Дирекция S беше предложена възможността да бъдат прехвърлени към агенцията. Към края на 2008 г. единадесет експерти бяха приели това предложение.

5.4. Седалище

Отделни помещения бяха осигурени за ЕНС в Брюксел, в сградата „Covent Garden“, близо до Gare du Nord и до ботаническия парк на града, където ще бъде разположена и Изпълнителната агенция за научни изследвания (ИАНИ) на Комисията, администрираща други специфични програми на РП7. В тези помещения понастоящем са настанени служителите на агенцията и генералният секретар на ЕНС, като там се състоят и заседанията по партньорските оценки на научния съвет.

Целият персонал на изпълнителната агенция на ЕНС се очаква да се е нанесъл в новите помещения до края на 2009 г.

6. Заключения и прогноза за 2009 година

Основните законодателни и оперативни развития във връзка с изпълнителната агенция на ЕНС отбелязаха значителен напредък през 2008 г. и доведоха до автономност на агенцията през 2009 г. Ефективното сътрудничество с научния съвет беше ключов фактор. Назначаването и командироването на служители в агенцията напредна и набра скорост, компенсирайки някои първоначални забавяния, дължащи се на интереса и много големия отклик, породен от първата покана за представяне на предложения.

Схемите за субсидии на ЕНС ще се доразвият в бъдеще, за да се гарантира, че ще продължат да подпомагат върховите научни постижения и че са ефективно администрирани. Обсъждат се мерки за повишаване на привлекателността на ЕС и на асоциираните държави за изследователи от трети държави. Планират се също някои промени и кампании, с цел да се повиши участието на жени изследователи. Научният съвет се съгласи да засили допълнително разпоредбите на работната програма, които вземат предвид прекъсванията в професионалната кариера на жените изследователи.

ЕНС полага освен това усърдни усилия финансирането да не се ограничава само до по-богатите държави и региони в Европа. В рамката, предоставена от образеца на ЕНС на споразумение за отпускане на субсидии и от други налични административни и правни възможности, от приемните институции се очаква да положат адекватни усилия за привличане и задържане на учени и стипендианти, чието равнище е достатъчно, за да им бъде предоставена субсидия на ЕНС.

В същото време се очаква повечето приемни институции да насочат ресурсите от субсидиите на ЕНС към постигане на целите на конкретния изследователски проект. Субсидиите на ЕНС трябва да подпомагат върховите научни постижения на цялата територия на Европейския съюз и на асоциираните държави, включително държавите и регионите, които разполагат с по-слабо развита материална база и инфраструктура за научни изследвания. По този начин субсидиите на ЕНС могат да допълнят усилията на приемните институции за изграждане и засилване на върховите научни постижения в цяла Европа.

Ефективността и ефикасността ще се подобрят чрез мониторинг и оценка, и по-специално чрез прегледа на структурите и механизмите на ЕНС. ЕНС вижда себе си като „учеща се организация“ и придобитият досега опит ще послужи за извършване на прегледа, който трябва да приключи в рамките на настоящия мандат на Комисията като колегиален орган ― едно наистина ценно начинание.

[1] 2007/134/EО: Решение на Комисията от 2 февруари 2007 година за създаване на Европейски научноизследователски съвет (ОВ L 57, 24.2.2007 г., стр. 14).

[2] 2006/972/EО: Решение на Съвета от 19 декември 2006 година относно специалната програма: „Идеи“ за изпълнение на Седма рамкова програма на Европейската общност за научни изследвания, технологично развитие и демонстрационни дейности (2007—2013 г.) (OВ L 400, 30.12.2006 г., стр. 242).

[3] C(2007)5746 от 29.11.2007 г., непубликувано.

[4] Виж също раздел 3.1.

[5] ОВ L 391 и ОВ L 400 от 30.12.2006 г. (съответно правила на ЕО и Евратом) и поправка в Евратом ОВ L 54 от 22. 2.2007 г., стр. 4.

[6] Тези помощни мерки последваха КПМ, въведени с подобна цел като подготвителни действия по Шестата рамкова програма.

[7] COM(2008) 526.

[8] Става въпрос за проф. Paul J. Crutzen, проф. Lord May от Оксфорд и проф. Manuel Castells.

[9] Членовете на този комитет бяха проф. Eero Vuorio (ректор на университета в Turku) като председател на комитета и проф. Hélène Ahrweiler (почетен ректор и канцлер на Парижката академия), проф. Zita Aušrelė Kučinskienė (ректор на Медицинския факултет, Вилнюски университет) и проф. Arnold Schmidt (професор във Виенския технически университет) като членове.

[10] Кратки новинарски съобщения относно научните изследвания в ЕС: Създаване на идентификационен комитет на ЕНС. Брюксел, 23 септември 2008 г. (http://ec.europa.eu/research/index.cfm?pg=newsalert&lg=en&year=2008&na=na-230908)

[11] 2008/37/EО: Решение на Комисията от 14 декември 2007 година за създаване на Изпълнителна агенция на Европейския съвет за научни изследвания за управление на специфичната общностна програма „Идеи“ в областта на граничните изследвания в изпълнение на Регламент (ЕО) № 58/2003 на Съвета (OВ L 9, 12.1.2008 г., стр. 15).

[12] Регламент № 58/2003 на Съвета от 19 декември 2002 година относно установяването на статута на изпълнителните агенции, отговарящи за някои задачи по управлението на програмите на Общността (OВ L 11, 16.1.2003 г., стр. 1).

[13] Решение на Комисията от 8.10.2008 г. относно делегиране на пълномощия на Изпълнителната агенция на Европейския съвет за научни изследвания с оглед работата по задачи, свързани с прилагането на специфичната програма „Идеи“ в областта на научните изследвания, включващи по-специално изпълнение на бюджетни кредити, включени в бюджета на Общността. C(2008) 5694 (непубликувано).

[14] Член 8 от Регламент № 58/2003 на Съвета от 19 декември 2002 година относно установяването на статута на изпълнителните агенции, отговарящи за някои задачи по управлението на програмите на Общността (OВ L 11, 16.1.2003 г., стр. 1).

[15] Решение на Комисията за назначаване на пет члена и един наблюдател на управителния комитет на изпълнителната агенция на Европейския съвет за научни изследвания, C(2008) 5132 (непубликувано).

[16] Административна автономност на агенцията бе предоставена на 15 юли 2009 г.

[17] Виж раздел 5.2.3.

[18] Решение, взето на 1839-ото заседание на Комисията, състояло се на 16 юли 2008 г.